Die jukka of Yucca gigantea (ook genoem die Yucca elephantipes, Yucca guatemalensis ens.) is ’n spesie wat inheems is aan Belize, Costa Rica, El Salvador, Guatemala, Honduras, Nicaragua en die oostelike deel van Mexiko. Die plante kan in gematigde streke gekweek word en kan selfs strawwe ryp verduur. Binnenshuise plante kan glad nie saad ontwikkel nie omdat die jukka net deur ’n sekere soort mot in hul natuurlike habitat bestuif kan word. Hoewel dit tot 9 meter hoog en 4,5 meter breed kan word, is dit meestal sowat 6 meter hoog. Dit kan ’n dik, enkele stam hê, of verskeie stamme wat uit ’n dik basis loop wat soos ’n olifantpoot lyk. Die blare is styf, puntig en tot 1,2 meter lank. In die somer word wit blomme gevorm, gevolg deur bruin, vlesige vrugte wat ovaalvormig en tot 2,5 cm lank is. ’n Paar kultivars is ontwikkel, soos: Yucca gigantea 'Artola Gold' Yucca gigantea 'Jewel' Yucca gigantea 'Puck' Yucca gigantea 'Silver Star', ’n plant met gestreepte blare Die blomme word as bestanddele in resepte gebruik vanweë hul bitter smaak.